
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 04 martie 2015
Nr.4C-9/37
RAPORT

asupra propunerii legislative pentru modificarea şi completarea Legii nr.1/2011 a Educaţiei Naţionale 

(Plx. 12/2015)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.12 din 18 septembrie 2015, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii nr.1/2011 a Educaţiei Naţionale (Plx. 12/2015).

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, avizul Consiliului Legislativ şi avizul Consiliului Economic şi Social.
Propunerea legislativă are ca obiect de reglementare modificarea şi completarea Legii educaţiei naţionale nr. 1/2011, cu modificările şi completările ulterioare, în sensul interzicerii oricărei acţiuni de colectare de fonduri financiare sau bunuri materiale, de la părinţi, elevi sau studenţi, indiferent de destinaţia acestora. Totodată, se doreşte ca, în instituţiile de învăţământ superior de stat, numărul de studenţi şcolarizaţi cu taxă să nu poată depăşi numărul de studenţi şcolarizaţi gratuit, potrivit cifrei de şcolarizare aprobate anual de Guvern. În acelaşi timp, se propune ca admiterea în programele de studii universitare să se realizeze numai prin concurs, pe baza a minimum două probe scrise. Se mai propune ca directorul/directorul adjunct al unităţii de învăţământ de stat să fie eliberat din funcţie când promovabilitatea la evaluările naţionale sau la examenul de bacalaureat este mai mică de 50%.

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 18 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei şi Cercetării Ştiinţifice.

5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 03 martie 2015, Comisia a propus, cu unanimitatea voturilor celor prezenţi, respingerea propunerii legislative, din următoarele considerente:
- există prevederi explicite şi acoperitoare în Regulamentul de organizare şi funcţionare a unităţilor de învăţământ preuniversitar (ROFUIP), nefiind necesare o dublă reglementare a acestora;
- gradul de promovabilitate la evaluările naţionale este determinat nu numai de calitatea managementului unităţii de învăţământ, ci şi de calitatea şi competitivitatea resurselor umane şi materiale implicate. Obţinerea unui punctaj sub media naţională poate fi imputată în egală măsură şi cadrelor didactice, precum şi elevilor. Procentul de promovabilitate de 50% este stabilit fără o analiză şi o justificare prealabilă. Nu este necesară modificarea legii pentru eliberarea din funcţie a unui director de unitate şcolară, întrucât aceasta se poate realiza în urma acordării calificativului „Nesatisfăcător” la evaluarea activităţii manageriale; 

 - Legea educaţiei naţionale nr. 1/2011, cu modificările şi completările ulterioare, prevede deja la art. 142 alin. (3) susţinerea unui concurs de admitere.

